খাতায় কলমে এখনও চ্যাম্পিয়ন হওয়ার আশা রয়েছে। কিন্তু তার আগেই বিদ্রোহের আগুন জ্বলে উঠল ইস্টবেঙ্গলে। খোদ ক্লাবতাঁবুতেই। 
সোশ্যাল মিডিয়া বেশ কিছুদিন ধরেই ক্লাবের শীর্ষ কর্তাদের বিরুদ্ধে অসন্তোষের চোরাস্রোত টের পাচ্ছিল। ভার্চুয়াল জগতেই শুরু এই বিদ্রোহের সলতে পাকানো। শেষ পর্যন্ত তা মঙ্গলবারে আছড়ে পড়ল ক্লাব তাঁবুতে। লেসলি ক্লডিয়াস সরণিতে।
সকাল থেকেই পুলিশি প্রহরায় মুড়ে ফেলা হয়েছিল গাছে ঢাকা ইস্টবেঙ্গলক্লাব-মুখী সরণি। ক্লাবের মূল ফটকে ছিল তালা। প্রথমে নিস্তরঙ্গ আবহাওয়ার কথা শুনে হাঁফ ছেড়েছিলেন কর্তারা। বেলা গড়ানোর সঙ্গে সঙ্গেই বিক্ষুব্ধ সমর্থকরা জড়ো হতে থাকেন লাল-হলুদ তাঁবুতে। সেই সঙ্গে প্রমাদ গোনেন কর্তারা। যদিও তাঁরা সশরীরে উপস্থিত ছিলেন না ক্লাবে।  শেষ পর্যন্ত ৬০-৭০ সমর্থকদের উপস্থিতিতেই ঘটে যায় প্রলয়। প্রশ্ন অন্য জায়গায়। লাখো লাখো ক্ষুব্ধ সমর্থকদের মধ্যে হাজির কেন মাত্র হাতে গোনা ৬০-৭০?

সমর্থকদের বিক্ষোভ। — খেলার খবর হোয়্যাটসঅ্যাপ গ্রুপ থেকে সংগৃহীত
সূত্রের খবর, সোশ্যাল মিডিয়ার ‘আনসেসর্ড’ জগতে সমর্থকরা বাহুবল দেখালেও, পুলিশের উপস্থিতিতে ঝামেলায় জড়াতে না চেয়ে আসতে চাননি অনেককেই। মূলত, কর্তাদের অপসারণের দাবিতেই সরব ছিলেন সমর্থকরা।
সমর্থকদের দাবি মূলত চারটে— ১) দিনের পর দিন ক্লাবের ব্যর্থতার নৈতিক দায় নিয়ে কর্তারা পদত্যাগ করুন।
২) স্পনসর সমস্যা কেন জিইয়ে রাখা হচ্ছে।
৩) ক্লাবে বেঙ্গালুরু এফসি-র আদলে ‘কর্পোরেট কালচার’ চালু করা হোক।
৪) ভাল মানের বিদেশি নিয়ে আসতে হবে।

এই বিষয়ে অন্যান্য খবর

ইস্টবেঙ্গলের সমর্থকদের জন্য ‘টিপস’! বিস্ফোরক প্রাক্তন কর্তা, কাঠগড়ায় বর্তমান


সমর্থক-পুলিশ চাপান-উতোরের মধ্যেই দুপুরে ঘটে যায় অপ্রীতিকর অবস্থা। এদিন সমর্থকদের সঙ্গে জনাকয়েক মহিলা ফ্যানদেরও দেখা যায় ক্লাবের বাইরে। তাঁদের সঙ্গে ক্লাবের এক ব্যক্তির রীতিমতো বচসা বেঁধে যায় তাঁবুতে প্রবেশাধিকার নিয়ে। সেই সময়ে সেই ব্যক্তি রীতিমতো অশালীন ব্যবহার করেন বলে অভিযোগ মহিলা সমর্থকদের।
এর পর পুলিশ দ্রুত সমর্থকদের স্থান ছেড়ে দেওয়ার নির্দেশ দেন। পুলিশকে সক্রিয় দেখে বাড়ির পথে রওনা দেন অধিকাংশ সমর্থকরাই। নিঃস্তব্ধ স্থানে রয়ে যায়, তাঁদের বৈপ্লবিক স্লোগান আর মনখারাপ!
সমর্থকরা অবশ্য এদিনের ঘটনার পর আরও বৃহত্তর আন্দোলনের ডাক দিয়েছেন। শুক্রবারের বৈঠকেও হাজির থাকবেন অনেকে, প্রতিশ্রুতি দিয়ে বলেছেন। যদিও অনেকেই সেই বৈঠকে ফলপ্রসু সমাধানসূত্র বেরিয়ে আসার ব্যাপারে বেশ সন্দিহান।
ক্লাব সমর্থকদের এমন দাবিদাওয়ার দিনেই আবার গোকুলম এফসির কাছে হেরে বসল মিনার্ভা। যার অর্থ, ইস্টবেঙ্গলে আইলিগ জেতার স্বপ্ন আরও উজ্জ্বল হল। তারপরেই পালটা ইস্টবেঙ্গলের শীর্ষ কর্তার সংক্ষিপ্ত প্রতিক্রিয়া, ‘‘ক্লাবের  সভ্য সমর্থকরা এমন আচরণ করবে, তা মোটেই কাম্য নয়।’’
যাইহোক, মঙ্গলবারের বিদ্রোহ কিন্তু ‘ইঙ্গিতবাহী’’! অন্তত ক্লাব কর্তাদের কাছে।